[pic] | KOMISIA EURÓPSKYCH SPOLOČENSTIEV | Brusel, 18.7.2008 KOM(2008) 480 v konečnom znení OZNÁMENIE KOMISIE RADE, EURÓPSKEMU PARLAMENTU, EURÓPSKEMU HOSPODÁRSKEMU A SOCIÁLNEMU VÝBORU, VÝBORU REGIÓNOV A EURÓPSKEJ CENTRÁLNEJ BANKE Siedma správa o praktických prípravách na budúce rozšírenie eurozóny {SEK(2008) 2306} OZNÁMENIE KOMISIE RADE, EURÓPSKEMU PARLAMENTU, EURÓPSKEMU HOSPODÁRSKEMU A SOCIÁLNEMU VÝBORU, VÝBORU REGIÓNOV A EURÓPSKEJ CENTRÁLNEJ BANKE Siedma správa o praktických prípravách na budúce rozšírenie eurozóny 1. ÚVOD Od januára 2008 zahŕňa eurozóna 15 z 27 členských štátov EÚ. Medzi zostávajúcimi 12 krajinami je 10 „členských štátov s výnimkou“, v ktorých sa očakáva prijatie eura po splnení podmienok stanovených Zmluvou[1]. Dánsko a Veľká Británia nemajú povinnosť prijať euro. Krajiny musia popri splnení konvergenčných kritérií uskutočniť rozsiahle praktické prípravy, aby všetky odvetvia hospodárstva, verejná správa a občania boli pripravení na prijatie eura. S cieľom uľahčiť prípravy krajín na túto zmenu Komisia využila skúsenosti získané v priebehu zavádzania hotovostného eura v rokoch 2002, 2007 a 2008 na vypracovanie dokumentu „Odporúčanie o opatreniach na zjednodušenie budúcich prechodov na euro“[2]. Všetkým krajinám pripravujúcim sa na prechod je adresovaná výzva zohľadniť toto odporúčanie. V tejto správe sa posudzuje stav praktických príprav na prechod na euro v Slovenskej republike, ktorá vstúpi do eurozóny 1. januára 2009 na základe rozhodnutia Rady, v ktorom sa konštatuje, že Slovensko spĺňa nevyhnutné podmienky na prijatie eura. Priložený pracovný dokument Komisie obsahuje podrobné informácie o prípravách v ostatných členských štátoch, ktorých sa to týka. 2. STAV PRÍPRAV NA SLOVENSKU Slovensko príjme euro 1. januára 2009 na základe scenára „veľkého tresku“. Národným plánom zavedenia eura prijatým v júli 2005 sa vymedzil všeobecný rámec praktických príprav pre prechod na euro a špecifikovali sa úlohy rôznych odvetví hospodárstva a verejnej správy. Tento plán bol aktualizovaný v marci 2007 a v apríli 2008. Regulačný rámec pre prechod na euro bol vymedzený v „generálnom zákone“[3]. O texte tohto zákona sa uskutočnili rozsiahle konzultácie s Európskou komisiou, pretože jeho zámerom bolo takisto odstrániť všetky nezlučiteľnosti a nedostatky uvedené v predchádzajúcich konvergenčných správach. V „generálnom zákone“ sa vymedzujú zásady a pravidlá, ktoré sa musia rešpektovať počas hotovostného i bezhotovostného prechodu na euro (napr. kontinuita zmlúv, cenová neutralita a ochrana hospodárskych záujmov obyvateľstva, povinné duálne zobrazovanie cien), určujú sa kontrolné orgány, stanovujú sa sankcie za prípadné porušenia pravidiel a uskutočňujú sa potrebné zmeny a doplnenia v ostatných právnych textoch. 2.1. Riadenie a organizácia prechodu na euro Riadiacim orgánom príprav je Národný koordinačný výbor (NKV), ktorého predsedom je minister financií (národný koordinátor) a podpredsedom je guvernér Národnej banky Slovenska (NBS). NKV dohliada na plnenie Národného plánu zavedenia eura. Vláda zároveň vytvorila ad-hoc post „vládneho splnomocnenca pre zavedenia eura“, ktorý by mal koordinovať prebiehajúce prípravy a poukazovať na prípadné problémy. Technické podrobnosti príprav sa prerokovávajú na úrovni piatich pracovných výborov; každý z nich je pod dohľadom iného ministerstva alebo NBS. Pracovné výbory sa stretávajú na pravidelných rokovaniach a podávajú správu o svojej činnosti Národnému koordinačnému výboru a splnomocnencovi najmenej raz za tri mesiace. Každý výbor je zložený z predstaviteľov príslušných vládnych a mimovládnych organizácií. Slovensko dodržalo ustanovenie článku 1 odporúčania 2008/78/ES: „Členské štáty sú povinné vytvoriť primerané štruktúry zamerané na plánovanie, koordináciu a zjednodušenie všetkých potrebných príprav na zavedenie eura“. Sú však určité pochybnosti o efektívnosti existujúcej koordinačnej štruktúry. NKV je ustanovený na veľmi vysokej politickej úrovni a v skutočnosti nemôže skúmať technické stránky veľmi podrobne. Úrad splnomocnenca má príliš málo zamestnancov a zameriava sa výhradne na komunikačné záležitosti. Ústredné monitorovanie slovenských príprav na euro by sa malo posilniť s cieľom zlepšiť koordináciu jednotlivých zúčastnených aktérov a umožniť efektívne riešiť potenciálne krízové situácie. | - 2.2. Prípravy verejnej správy Prípravy orgánov štátnej správy, regionálnych správ a obcí riadi pracovný výbor pre verejnú správu. Národný koordinátor odporučil všetkým správnym orgánom vytvoriť koordinačné skupiny pre euro. Zo štúdie týkajúcej sa príprav na konverziu systémov IT vypracovanej pre uvedený výbor vyplýva, že do júna 2008 vypracovalo takmer 80 % ústredných orgánov štátnej správy a orgánov regionálnej a miestnej správy zoznam systémov IT vyžadujúcich úpravu; len 18 % však skutočne začalo skúšať konvertované systémy. Zámerom tohto predbežného auditu bolo motivovať orgány verejnej správy, aby začali s prípravami: očakáva sa, že výsledky ďalšieho kola preverovania prinesú výrazné zlepšenia. Ústredné orgány verejnej správy a orgány miestnej správy majú svoje vlastné stratégie na školenie personálu a venujú sa prispôsobeniu úradných formulárov, referenčných a prahových hodnôt. Štátny rozpočet sa pripravuje v slovenských korunách a bude prepočítaný na eurá. Náklady na prepočítanie rozpočtu sú zahrnuté do rozpočtových výdavkov pre roky 2008-2009. Podľa ustanovení „generálneho zákona“ sa budú všetky platby občanov do verejných rozpočtov zaokrúhľovať nadol, zatiaľ čo výdavky verejných rozpočtov sa budú zaokrúhľovať smerom nahor. Slovensko vypracovalo komplexnú stratégiu na prispôsobenie verejnej správy na euro. Viac pozornosti by sa napriek tomu malo venovať praktickému školeniu úradníkov pracujúcich s hotovosťou a/alebo prichádzajúcich do priameho styku s verejnosťou. | - 2.3. Zaistenie rýchleho zavedenia hotovostného eura Prípravy na zavedenie hotovostného eura a stiahnutie hotovostnej koruny z obehu sú v kompetencii Národnej banky Slovenska. - Potrebné množstvo eurobankoviek a euromincí Na účel nahradenia hotovostných slovenských korún objednala NBS 188 miliónov eurobankoviek a 500 miliónov euromincí. Bankovky budú zapožičané od Rakúskej národnej banky, zatiaľ čo mince budú vyrazené slovenskou mincovňou v Kremnici. Mincovňa Kremnica úspešne uskutočnila skúšobné razby na produkciu slovenských euromincí. Produkčné a skladovacie priestory budú v krátkom čase presunuté do rekonštruovaných prevádzok, ktoré spĺňajú prísne bezpečnostné normy. Keďže mincovňa má skúsenosti so zabezpečovaním veľkoobjemových dodávok zahraničným zákazníkom, pri razbe slovenských euromincí by sa ťažkosti nemali vyskytnúť. - Stiahnutie národnej hotovosti z obehu NBS očakáva vrátenie približne 165 miliónov bankoviek a 425 miliónov mincí (s celkovou hmotnosťou 1900 ton). S cieľom zabezpečiť dostatočné skladovacie priestory a kapacity na spracovanie sa s likvidáciou slovenských peňazí začne ešte predtým, ako sa začne predzásobovacie obdobie. Vrátené slovenské bankovky budú uskladnené a znehodnocované v priestoroch NBS, zatiaľ čo mince budú sústredené a znehodnocované prevažne v Mincovni Kremnica. - Predzásobenie a druhotné predzásobenie bánk Predzásobovanie komerčných bánk eurohotovosťou sa začne v októbri 2008. NBS otvorí osobitné vysunuté pracovisko v priestoroch Mincovne v Kremnici na účel koordinácie predzásobenia euromincami. NBS podpísala zmluvu o predzásobení so 16 komerčnými bankami. Zmluvy vychádzajú z bankových odhadov o potrebách predzásobenia eurohotovosťou z mája 2008. Objednané množstvá eurobankoviek sú pomerne nízke: 51 miliónov kusov eurobankoviek predstavuje 27 % z celkového množstva 188 miliónov kusov, ktoré NBS predpokladá uviesť do obehu (v porovnaní s 92,5 % v prípade Malty, 80 % v prípade Cypru a 67 % v prípade prvej skupiny účastníkov eurozóny). Objednávky na euromince vzrástli o 60 % od septembra 2007 do marca 2008 na 320 miliónov kusov (64 % z plánovaného počtu razených euromincí). NBS očakáva v nasledujúcich mesiacoch ďalšie objednávky bankoviek aj mincí. Väčšina bankoviek a mincí (81,5 % bankoviek a 75 % mincí) bude pri predzásobení dodaná do troch najväčších komerčných bánk. Tento malý objem objednávok v rámci predzásobenia je nepriamo daný tým, že podniky prejavili malý záujem o druhotné predzásobenie . V marci 2008 prejavilo záujem o druhotné predzásobenie iba 12 000 podnikov (16 % z celkového počtu 73 000 podnikov pracujúcich s hotovosťou). Slovensko sa rozhodlo nevyrobiť špeciálny štartovací balík euromincí pre podniky, hoci je to súčasťou odporúčania Komisie 2008/78/ES. Z tohto dôvodu si môžu malé a stredné podniky zabezpečiť potrebnú sumu eurohotovosti na prvé dni len prostredníctvom podpisu osobitnej zmluvy s bankou. Preto by malo byť vyvinuté dodatočné úsilie s cieľom zvýšiť objem druhotného predzásobenia. Odporúča sa použitie nedávno prijatej zjednodušenej smernice ECB o druhotnom predzásobení. Prepravu hotovostného eura pre druhotné predzásobenie budú uskutočňovať najmä skúsené súkromné spoločnosti zabezpečujúce prepravu hotovosti (CITs). NBS ponúka bezplatnú prepravu hotovosti pre veľké objednávky. Preprava hotovosti do NBS bude vždy sprevádzaná štátnou políciou. Policajné eskorty nie sú v tejto fáze plánované na prepravu hotovosti z a do komerčných bánk. - Druhotné predzásobenie občanov Slovensko pôvodne nepredpokladalo poskytovanie euromincí v minibalíčkoch pre širokú verejnosť. Po rozsiahlych rokovaniach s Komisiou sa štátne orgány rozhodli zahrnúť výrobu minibalíčkov do aktualizácie Národného plánu z apríla 2008. Občania budú mať teda možnosť zakúpiť si minibalíčky v hodnote 500 SKK (približne 16,60 EUR). NBS objednala 1,2 milióna minibalíčkov, čo sa však v konečnom dôsledku môže ukázať ako nedostatočné. Skúsenosti z predchádzajúcich prechodov na euro ukazujú, že bol zvyčajne predaný približne jeden minibalíček pre každú domácnosť (Slovensko má približne 2 milióny domácností). Okrem toho sa neplánuje výroba štartovacích balíčkov pre maloobchodníkov, čo môže spôsobiť záujem malých a stredných podnikov o kúpu minibalíčkov. Mala by sa zvážiť dodatočná objednávka minibalíčkov. Na rozdiel od postupov využitých na Cypre a na Malte komerčné banky na Slovensku neplánujú umožniť výmenu hotovosti za oficiálny konverzný kurz bez poplatkov pred dňom zavedenia eura. Pre občanov by sa kampaň na ukladanie hotovosti na účty mala začať v júli 2008. Problémy sa môžu vyskytnúť so staršími ľuďmi (približne 1 milión osôb), ktorí často zhromažďujú hotovosť a zriedka používajú elektronické platobné prostriedky. Propagácia týchto elektronických platobných prostriedkov už prebieha; nepredpokladá sa osobitná kampaň na zvýšenie ich používania počas prechodu na euro. - Výmena a sťahovanie hotovosti po dni € S cieľom uľahčiť výmenu hotovosti plánujú NBS a komerčné banky zaviesť v prvých dňoch januára 2009 predĺžené otváracie hodiny . Banky budú otvorené pre výmenu hotovosti 1. januára (ktorý je inak štátnym sviatkom) ako aj cez víkend 3.-4. januára. Niektoré pobočky otvoria osobitné priehradky pre podniky a posilnia počty zamestnancov pobočiek zamestnancami bankových centrál. Výmena a výber hotovosti budú počas obdobia dvojitého obehu oslobodené od poplatkov alebo obmedzení objemu. NBS a komerčné banky berú na vedomie odporúčanie Komisie, aby boli v období niekoľko dní pred dňom € a po ňom prostredníctvom bankomatov ako aj pri priehradkách vydávané iba bankovky v nízkych nominálnych hodnotách. Banky pravidelne školia svojich zamestnancov na zavedenie eura a niektoré z nich poskytujú školenia aj pre svojich veľkých klientov. Veľa bánk vytvorilo osobitné webové stránky týkajúce sa eura. Teoreticky by všetkých 2172 bankomatov na Slovensku malo vydávať výhradne eurobankovky (najmä v hodnote 10 EUR a 20 EUR) od 1. januára od 2:00 h. Osobitná pozornosť sa bude venovať centrálne umiestneným bankomatom, aby boli naplnené slovenskými bankovkami pred polnocou a eurobankovkami krátko po polnoci. Bankomaty, ktoré nebudú z technických dôvodov včas pripravené, budú zatvorené. Všetkých 26 800 POS terminálov by malo byť schopných pracovať v eurách odo dňa €. Podľa generálneho zákona majú obchody povinnosť vydávať v euro už odo dňa €. Zákon zároveň chráni maloobchodníkov pred tým, aby slúžili ako zmenárne: platba v slovenských korunách môže byť odmietnutá, ak celková nominálna hodnota bankoviek a mincí presiahne hodnotu štyrikrát vyššiu ako je cena, ktorá sa má zaplatiť (pri predchádzajúcich prechodoch na euro sa ľudia niekedy snažili platiť za malé nákupy bankovkami s vyššou nominálnou hodnotou, aby sa tak zbavili svojej starej národnej hotovosti). Ustanovenia odporúčania 2008/78/ES týkajúce sa konverzie bankomatov, POS terminálov, vrátenia hotovosti a osobitných otváracích hodinách sú dodržané. Slovensko takisto ustanovilo orgány zodpovedné za ochranu eura proti falšovaniu . Slovensko predovšetkým vytvorilo Národný centrálny úrad na ministerstve vnútra ako aj Národné výskumné centrum (bankovky) a Mincové výskumné centrum, ktoré budú situované v rámci NBS. Slovensko sa takisto zúčastňuje na pravidelných školiacich aktivitách programu Perikles. NBS a komerčné banky si objednali nevyhnutné vybavenie pre kontrolu pravosti eurobankoviek. Prípravy finančného a bankového sektora na prechod na euro sú v pokročilom štádiu. S cieľom vyhnúť sa logistickým problémom v prvých dňoch po prechode na euro by sa mali vykonať dodatočné opatrenia na zvýšenie objemov predzásobenia a druhotného predzásobenia. Predovšetkým maloobchodníkom by mali byť adresované výzvy, aby využili zjednodušenú zmluvu, ktorá sa predpokladá novým usmernením ECB o druhotnom predzásobení. Mali by sa prijať primerané opatrenia na zaistenie vysokej bezpečnosti pre všetky prepravy hotovosti počas týždňov pred prechodom na euro a po ňom. Osobitná pozornosť by sa mala venovať prípravám malých obchodníkov a citlivým skupinám občanov (napr. distribúcia vhodných materiálov starším ľuďom). | - 2.4. Predchádzanie podozrivým praktikám a mylnému vnímaniu cenového vývoja občanmi Podľa najnovšieho prieskumu Eurobarometer sa 72 % slovenských občanov bojí, že v súvislosti s prechodom na novú menu dôjde k rastu cien a podozrivým praktikám[4]. Rozptýlenie týchto obáv aj naďalej patrí medzi hlavné úlohy slovenských orgánov počas príprav prechodu na novú menu. Stratégia na ochranu spotrebiteľov prijatá NKV vytvára základný rámec pre ochranu spotrebiteľov počas prechodu na novú menu. Táto stratégia je založená na 2 pilieroch: informovanie občanov a monitorovanie a kontrolovanie cien. Duálne zobrazovanie cien je dôležitým nástrojom, ktorý má pomôcť občanom zvyknúť si na novú menu a novú cenovú stupnicu. Vláda vytvorila pravidlá pre duálne zobrazovanie v nariadení z 27. marca 2008, zatiaľ čo Národná banka Slovenska prijala pravidlá platné pre finančný sektor. Povinné duálne zobrazovanie cien sa začne mesiac po schválení neodvolateľného výmenného kurzu a potrvá do konca roku 2009. Maloobchodníci môžu dobrovoľne pokračovať v duálnom zobrazovaní cien počas ďalších 6 mesiacov. - Iniciatíva za spravodlivé ceny Vládny splnomocnenec začal spolu so Združením podnikateľov Slovenska projekt Etický kódex . V tomto Kódexe sa zúčastnené subjekty zaväzujú, že budú dodržiavať pravidlá prechodu na euro a prechod nebudú zneužívať na svoj vlastný prospech. Podpísalo ho okolo 1000 aktívnych účastníkov trhu, mestá, obce a regionálne samosprávy. Plánuje sa veľké podujatie pre verejnosť na prezentáciu loga označujúceho signatárov Kódexu. - Monitorovanie a kontrola cien Slovenská obchodná inšpekcia (SOI) je hlavným orgánom zodpovedným za monitorovanie cien. Je oprávnená vydávať upozornenia, ukladať sankcie a vynucovať výkon svojich rozhodnutí[5]. SOI bude kontrolovať: správne duálne zobrazovanie cien, dodržiavanie zaokrúhľovacích pravidiel a správne uplatňovanie výmenného kurzu. Bude takisto monitorovať cenovú neutralitu prechodu na euro a zákaz zahŕňania akýchkoľvek nákladov na prechod na euro do cien, tak ako je to uvedené v „generálnom zákone“. Kontroly týkajúce sa eura sa budú uskutočňovať počas celého obdobia duálneho zobrazovania cien a niekoľko mesiacov po ňom. Kontroly sa budú vykonávať prostredníctvom fiktívnych nákupov (osobitná pozornosť sa bude venovať malým obchodom a obchodom v odľahlých oblastiach) alebo prostredníctvom cielenej kontroly na základe sťažnosti od občana. Sťažnosti sa budú zhromažďovať prostredníctvom osobitnej telefónnej „eurolinky“, e-mailu, faxu alebo osobne na regionálnych inšpektorátoch SOI. Každé dva týždne bude o výsledkoch kontrol vydaná tlačová správa. SOI má v súčasnosti 262 zamestnancov, z ktorých 150 pracuje „v teréne“. Súčasný počet zamestnancov nemusí byť dostatočný na pokrytie celého územia krajiny. Ak sa zistí porušenie akéhokoľvek právneho predpisu, SOI vykoná u maloobchodníka vyšetrovanie s cieľom zistiť dôvody. Akákoľvek pochybná zmena ceny sa bude porovnávať s dlhodobými trendmi, cenami tých istých výrobkov v iných obchodoch a posudzovať v širšom kontexte (napr. ceny použitých vstupov). Ak sa preukáže neoprávnené zvýšenie ceny, SOI najprv požiada maloobchodníka, aby vrátil cenu na pôvodnú výšku. Ďalším krokom bude vydanie upozornenia a prípadne aj začatie správneho konania vo veci porušenia právnych predpisov. Lehota na vydanie konečného rozhodnutia pri správnych konaniach vo veci porušenia právnych predpisov je stanovená na 30 dní (a ďalších 30 dní je na rozhodnutie o odvolaní). „Generálny zákon“ umožňuje uložiť maloobchodníkovi alebo právnickej osobe pokutu až do výšky 60 000 EUR. Jednotlivcovi, ktorý je priamo zodpovedný za porušenie, môže byť uložená pokuta až do výšky 3000 EUR. Kontroly cien vykonávané Slovenskou obchodnou inšpekciou sú doplnené systémom monitorovania cien spotrebiteľskými organizáciami. Inšpektori-dobrovoľníci by mali monitorovať ceny vybratých produktov v približne 350 maloobchodných predajniach. Inšpektor by navštívil predajňu dvakrát za mesiac a skontroloval by ceny toho istého súboru produktov. Výsledky kontroly spolu s názvami predajní, kde sa ceny zvýšili, by mali byť uverejnené na osobitnej webovej stránke. Koncepciu tohto systému je potrebné zlepšiť. Monitorovanie cien toho istého súboru produktov v pravidelných intervaloch v tých istých obchodoch neposkytne úplný obraz o celkovej situácií (ako sa to ukázalo na Cypre tento rok)[6], pretože správanie dotknutých obchodov bude pravdepodobne ovplyvnené samotnou skutočnosťou, že monitorovanie prebieha. Nedostatok náhodných kontrol predstavuje riziko zvýšenia cien v iných obchodoch. Obmedziť zverejnenie mien hriešnikov len na malú skupinu predajní je takisto jednak nespravodlivé a jednak nedostatočné. Pokiaľ ide o úradné štatistické monitorovanie cien, Štatistický úrad SR bude monitorovať ceny frekventovaných tovarov počas celého obdobia duálneho zobrazovania. Od júna 2008 bude uverejňovať správu každých 10 dní. Štatistický úrad SR bude monitorovať aj vnímanie inflácie verejnosťou a dosah informačnej kampane. „Etický kódex“ by mal byť v širokej miere a aktívne propagovaný, pretože súčasný počet subjektov, ktoré ho podpísali, je veľmi nízky. Rýchle reakcie a aktívna komunikácia s médiami sú absolútne kľúčové pre efektívny boj proti obavám občanov zo zvyšovania cien. Orgány zodpovedné za monitorovanie a kontrolu cien by mali byť schopné reagovať hneď ako prijmú sťažnosť. Ak sa lehota na doručenie konečného rozhodnutia o porušení pravidiel nemôže skrátiť, musia sa rýchlo zverejniť predbežné kroky uskutočnené kontrolnými orgánmi. Činnosti SOI spojené s monitorovaním cien sú dobre pripravené: je dôležité zaistiť, aby SOI mala dostatočné zdroje na ich uplatňovanie na celom území krajiny. Monitorovací systém pripravovaný spotrebiteľskými organizáciami si vyžaduje niektoré podstatné úpravy. Je potrebné vyhnúť sa akýmkoľvek úradným zmrazovaniam cien (predovšetkým cien potravín) alebo rovnocenným opatreniam, ktoré narúšajú fungovanie trhu: takéto kroky iba odďaľujú prirodzené zvyšovanie cien dané vývojom na svetových trhoch a skresľujú vnímanie inflácie, pretože zvýšenie cien sa nevyhnutne objaví nárazovo po skončení obdobia zmrazenia namiesto toho, aby sa tieto ceny prirodzene pozvoľna zvyšovali počas niekoľkých mesiacov. Je potrebné takisto objasniť predpokladané ukladanie trestnoprávnych sankcií za prípady zneužívania súvisiaceho s konverziou cien na eurá, pretože sa nezdá ako veľmi logické obmedziť to na regulované ceny, v prípade ktorých má verejná správa už aj tak veľmi silné právomoci. | - 2.5. Príprava podnikov na prechod na euro Prípravy podnikov na prechod na euro sa vykonávajú pod dohľadom a s podporou ministerstva hospodárstva a jeho Národnej agentúry pre rozvoj malého a stredného podnikania (NADSME). Hlavné činnosti NADSME pozostávajú z budovania kapacít pre poskytovanie poradenstva na regionálnej úrovni (v spolupráci so sieťou regionálnych poradenských a informačných centier (RPIC)), organizovania informačných seminárov pre malé a stredné podniky a prípravy informačných materiálov (napr. brožúry, príručky atď.). Podľa prieskumu Komisie vykonaného v júni 2008 a venovaného prípravám malých a stredných podnikov na prechod na euro začalo so svojimi prípravami 80 % spoločností. Približne dve tretiny spoločností určili rozsah nutného prispôsobenia počítačov (67 %); približne rovnaké množstvo spoločností informovalo svojich zamestnancov (65 %) a takmer polovica zistila dosah na rôzne činnosti podniku (49 %). Okolo 70 % spoločností si dá vykonať potrebné prispôsobenia počítačov externou špecializovanou spoločnosťou; väčšina spoločností neočakáva v súvislosti s potrebnými zmenami informačnotechnologických systémov ťažkosti (82 %). Takmer 90 % spoločností sa cíti byť veľmi alebo pomerne dobre informovaných o prechode na euro. Väčšina spoločností uvádza, že na konverziu svojich cien zo slovenských korún na euro budú používať presné pravidlá konverzie (45 %). 22 % plánuje použiť celkovo neutrálny prístup (upraviť niektoré ceny smerom nahor a niektoré smerom nadol). Významná časť spoločností má v úmysle upraviť ceny najmä smerom nahor (14 %), aj keď takýto prístup by odporoval právnym predpisom. Táto pomerná časť je značne vyššia ako v prípade Cypru (3 %) a Slovinska (6 %). Tento prieskum bol zámerne vykonaný v počiatočnom štádiu príprav, aby pomohol zvýšiť povedomie podnikateľov o potrebe začať alebo urýchliť prípravy. Podnikatelia majú možnosť zúčastniť sa početných tematických seminárov, ktoré organizuje NADSME, a/alebo vyhľadať pomoc v RPIC. Zodpovedné orgány by mali zaistiť, aby všetky malé a stredné podniky boli dostatočne informované o prechode na euro a aby dostali potrebnú podporu. Postup príprav malých a stredných podnikov by mal byť pravidelne monitorovaný s cieľom včas zistiť a riešiť potenciálne problémy. | - 2.6. Komunikačné aktivity a verejná mienka Aktualizovaná a rozšírená národná komunikačná stratégia o zavedení eura v Slovenskej republike bola prijatá 17. októbra 2007. Vypracoval ju Pracovný výbor pre komunikáciu. Po komplexnej verejnej súťaži bola v novembri 2007 vybratá externá komunikačná agentúra na uskutočnenie podstatnej časti národnej stratégie, zatiaľ čo doplnkové komunikačné aktivity bude uskutočňovať Národná banka Slovenska, ministerstvo financií, vláda a ostatné orgány verejnej správy. Slovenské orgány v úzkej spolupráci s ďalšími partnermi vrátane Európskej komisie vypracovali rozsiahlu komunikačnú kampaň, ktorá bude využívať viacero kanálov oslovujúc tak široký okruh cieľových skupín. Hlavné témy stratégie sa týkajú postupných krokov prechodu na euro, prínosov eura a ochrany spotrebiteľa proti neodôvodnenému rastu cien. Slovenské orgány sa rozhodli odložiť začatie komplexnej informačnej kampane až dovtedy, kým sa nedosiahne väčšia istota pri plnení konvergenčných kritérií Slovenskom. Napriek tomu sa niektoré prípravné aktivity už vykonali. Bolo vybraté logo kampane a vlastný štýl vnútroštátnej kampane. Národná banka Slovenska ako aj Ministerstvo financií prijali ďalších pracovníkov na komunikáciu a s osobitnou pozornosťou boli vybratí odborníci určení na komunikáciu so špecifickými cieľovými skupinami: deťmi a mládežou, staršími osobami, osobami so zdravotným postihnutím a etnickými menšinami. V uplynulých mesiacoch slovenské orgány usporadúvali pravidelné tlačové konferencie, ktoré zrejme prinášajú výsledky, pretože tlač je lepšie informovaná a menej kritická k prechodu na euro. V marci sa začalo s vysielaním prvého televízneho spotu k zavedeniu eura s cieľom pripraviť slovenské obyvateľstvo na masovú kampaň v druhom polroku 2008. Komisia podpísala partnerskú dohodu so slovenskými orgánmi 7. decembra 2007. Podľa tejto „generálnej dohody“ Komisia podporuje komunikačné aktivity poskytovaním propagačného materiálu, zapožičaním výstavy venovanej euru (predstavenej v Bratislave a v Košiciach v januári až februári 2008) a organizovaním seminára pre slovenských novinárov v Bruseli (marec 2008). Obe strany takisto podpísali 20. decembra 2007 grantovú dohodu. Z tohto grantu bude Komisia spolufinancovať niekoľko aktivít do konca júla 2008 vrátane zamestnania úradníkov zodpovedných za komunikáciu a mediálne kampane (napr. pre rómsku menšinu); zriadenia národnej linky pomoci v súvislosti s prechodom na euro, národnej webovej stránky venovanej euru, projektu „Euro do škôl“ a školiaceho programu pre osoby preberajúce pri tvorbe verejnej mienky úlohu tzv. multiplikátorov. Nedávny bleskový prieskum Eurobarometra vykonaný v nových členských štátoch[7] v zásade potvrdzuje výsledky z minulých rokov. Úroveň podpory eura na Slovensku zostáva v porovnaní s ostatnými členskými štátmi, ktoré nedávno pristúpili do EÚ, nadpriemerná, ale od jari 2007 bol vývoj mierne negatívny (podpora eura je v súčasnosti na úrovni 52 % v porovnaní s 55 % v septembri 2007 a 57 % v apríli 2007). Začatie komunikačných aktivít na Slovensku malo niekoľkoraký vplyv. Vnímaná úroveň informovanosti poskočila o 17 percentuálnych bodov na najvyššiu úroveň zo všetkých sledovaných krajín (64 % Slovákov sa cíti veľmi dobre alebo pomerne dobre informovaných v porovnaní s priemerom, ktorý je 40 %). Výsledky takisto poukazujú na rastúci dopyt po informáciách. Znovu sa zlepšila úroveň vedomostí o niektorých kľúčových znakoch eura a EMU. Kým zavedenie eura je vo všeobecnosti v porovnaní s inými krajinami vnímané pomerne pozitívne, najnovšie výsledky zo Slovenska sú zároveň prejavom mierne rastúcich pochybností, pokiaľ ide o očakávané dôsledky a výhody. V nadchádzajúcej intenzívnej fáze informačnej kampane sa preto bude musieť venovať veľká pozornosť obavám občanov, predovšetkým obavám spojeným s vývojom cien počas príprav na prechod na euro. | - [1] Plnenie tzv. maastrichtských konvergenčných kritérií pravidelne posudzujú Komisia a ECB v konvergenčných správach. Posledná konvergenčná správa bola prijatá 7. mája 2008 (KOM (2008) 248). [2] Odporúčanie Komisie z 10. januára 2008 o opatreniach na zjednodušenie budúcich prechodov na euro (2008/78/ES). [3] Zákon č. 659/2007 Z.z. z 28. novembra 2007 o zavedení eura v Slovenskej republike a o zmene a doplnení niektorých zákonov. [4] Pozri bleskový prieskum Eurobarometra 237, máj 2008. [5] Iba 8 ďalších vnútroštátnych orgánov v rámci EÚ má právomoci porovnateľného rozsahu. [6] Podľa dostupných informácií vedeli maloobchodníci vopred, ktoré ceny budú v rámci jedného z monitorovacích systémov sledované, a prispôsobili tomu svoju cenovú stratégiu. [7] Pozri bleskový prieskum Eurobarometra 237, máj 2008.